ಭಾರತದ ಆರೋಗ್ಯ ಸೇತು ಆಯಪ್ ಬಗ್ಗೆ ಶ್ಲಾಘಿಸಿದ WHO ಮುಖ್ಯಸ್ಥ ಜಿನೀವಾ: ಕೊರೊನಾ ಸಾಂಕ್ರಾಮಿಕ ನಿರ್ವಹಣೆಗಾಗಿ ಭಾರತದಲ್ಲಿ ಪರಿಚಯಿಸಲಾಗಿರೊ ಆರೋಗ್ಯ ಸೇತು ಆಯಪ್ ಈಗ ವಿಶ್ವಮಟ್ಟದಲ್ಲೂ ಸದ್ದು ಮಾಡ್ತಿದೆ. ವಿಶ್ವ ಆರೋಗ್ಯ ಸಂಸ್ಥೆWHO ಮುಖ್ಯಸ್ಥ ಟೆಡ್ರೋಸ್ ಗೆಬ್ರೆಯೇಸಸ್ ಆರೋಗ್ಯ ಸೇತು ಆಯಪ್ ಬಗ್ಗೆ ಮೆಚ್ಚುಗೆಯ ಮಾತುಗಳನ್ನಾಡಿದ್ದಾರೆ. ಕೊರೊನಾ ನಿರ್ವಹಣೆಯಲ್ಲಿ ಡಿಜಿಟಲ್ ತಂತ್ರಜ್ಞಾನದ ಮಹತ್ವದ ಕುರಿತು ಮಾಧ್ಯಮಗಳನ್ನ ಉದ್ದೇಶಿಸಿ ಮಾತನಾಡುವ ವೇಳೆ ಗೆಬ್ರೆಯೇಸಸ್ ಆರೋಗ್ಯ ಸೇತು ಬಗ್ಗೆ ಪ್ರಸ್ತಾಪ ಮಾಡಿದ್ರು. ಈಗಾಗಲೇ ಪ್ರಯತ್ನಿಸಿ ಪರೀಕ್ಷಿಸಲಾಗಿರೋ ಸಾರ್ವಜನಿಕ ಆರೋಗ್ಯ ಸಾಧನಗಳನ್ನು ಇನ್ನಷ್ಟು ಪರಿಣಾಮಕಾರಿಯಾಗಿಸಲು ಡಿಜಿಟಲ್ ತಂತ್ರಜ್ಞಾನ ಸಹಾಯ ಮಾಡುತ್ತದೆ ಎಂದರು. ಭಾರತದ ಆರೋಗ್ಯ ಸೇತು ಆಯಪ್ ಅನ್ನು 15 ಕೋಟಿ ಜನರು ಡೌನ್ಲೋಡ್ ಮಾಡಿಕೊಂಡಿದ್ದಾರೆ. ಇದು ಕೋವಿಡ್ 19 ಕ್ಲಸ್ಟರ್ಗಳನ್ನು ನಿರೀಕ್ಷಿಸಬಹುದಾದ ಪ್ರದೇಶಗಳನ್ನು ಗುರುತಿಸಲು ಸಹಾಯ ಮಾಡುತ್ತದೆ ಮತ್ತು ಉದ್ದೇಶಿತ ರೀತಿಯಲ್ಲಿ ಪರೀಕ್ಷೆಯನ್ನು ವಿಸ್ತರಿಸಲು ನಗರ ಸರ್ಕಾರಿ ಆರೋಗ್ಯ ಇಲಾಖೆಗಳಿಗೆ ನೆರವಾಗಿದೆ ಎಂದು ಅವರು ಹೇಳಿದ್ರು. ಇದೇ ವೇಳೆ, ಕೊರೊನಾ ಸೋಂಕು ನಿವಾರಿಸಲು, ಜನರನ್ನ ಸೋಂಕಿಗೆ ಒಡ್ಡುವ ಮೂಲಕ ಹರ್ಡ್ ಇಮ್ಯುನಿಟಿಸಮುದಾಯ ರೋಗನಿರೋಧಕ ಶಕ್ತಿಯನ್ನ ಬೆಳೆಸುವ ಪರಿಕಲ್ಪನೆಯನ್ನ ಅವರು ತಳ್ಳಿಹಾಕಿದ್ರು. ಸಾಂಕ್ರಾಮಿಕವೊಂದೇ ಅಲ್ಲ, ಯಾವುದೇ ರೋಗ ನಿವಾರಣೆಗೆ ಸಾರ್ವಜನಿಕ ಆರೋಗ್ಯದ ಇತಿಹಾಸದಲ್ಲಿ ಯಾವತ್ತೂ ಹರ್ಡ್ ಇಮ್ಯೂನಿಟಿಯನ್ನ ತಂತ್ರವಾಗಿ ಬಳಸಲಾಗಿಲ್ಲ. ಇದು ವೈಜ್ಞಾನಿಕವಾಗಿ ಮತ್ತು ನೈತಿಕವಾಗಿ ಸಮಸ್ಯೆ ತಂದೊಡ್ಡುವಂಥದ್ದು ಎಂದು ಹೇಳಿದ್ರು. ಹರ್ಡ್ ಇಮ್ಯೂನಿಟಿ ಎನ್ನುವುದು ಲಸಿಕೆ ಪೂರೈಕೆಗೆ ಬಳಸುವ ಒಂದು ಪರಿಕಲ್ಪನೆ. ಇದರಲ್ಲಿ ವ್ಯಾಕ್ಸಿನೇಷನ್ ಒಂದು ನಿರ್ದಿಷ್ಟ ಮಿತಿ ತಲುಪಿದಾಗ ಜನಸಂಖ್ಯೆಯನ್ನು ವೈರಸ್ನಿಂದ ರಕ್ಷಿಸಬಹುದು. ಉದಾಹರಣೆಗೆ, ದಡಾರದ ವಿರುದ್ಧ ಹರ್ಡ್ ಇಮ್ಯೂನಿಟಿ ಬೆಳೆಯಬೇಕಾದ್ರೆ, ಶೇಕಡಾ 95 ರಷ್ಟು ಜನಸಂಖ್ಯೆಗೆ ಲಸಿಕೆ ಹಾಕುವ ಅಗತ್ಯವಿದೆ. ಲಸಿಕೆ ಹಾಕಿದವರಲ್ಲಿ ದಡಾರ ಹರಡುವುದಿಲ್ಲವಾದ್ದರಿಂದ ಉಳಿದ ಶೇಕಡಾ 5ರಷ್ಟು ಜನರನ್ನ ರಕ್ಷಿಸಿದಂತಾಗುತ್ತದೆ. ಅದೇ ರೀತಿ ಪೋಲಿಯೊಗೆ, ಲಸಿಕೆ ಮಿತಿ ಶೇಕಡಾ 80 ರಷ್ಟಿದೆ. ವೈರಸ್ನಿಂದ ಜನರನ್ನು ರಕ್ಷಿಸುವ ಮೂಲಕ ಹರ್ಡ್ ಇಮ್ಯೂನಿಟಿ ಸಾಧಿಸಲಾಗುತ್ತದೆ ಹೊರತು ವೈರಸ್ಗೆ ಜನರನ್ನು ಒಡ್ಡುವ ಮೂಲಕ ಅಲ್ಲ ಎಂದು ಅವರು ಹೇಳಿದರು